Per Egil Hegge

Per Egil Hegge (født 6. mars 1940 i Trondheim) er en norsk journalist og pressemann. Han har vært redaktør i Aftenposten og A-magasinet, korrespondent i Washington, DC, (1977–1981 og 1988–1992), i London (én gang) og i Moskva (1969–1971). Hegge ble kastet ut av Sovjetunionen i 1971. Fra 2004 til 2018 hadde han sin faste, daglige språkspalte i Aftenposten. Han har vært en profilert kritiker av Språkrådet, der han selv har vært medlem. Han er aktiv i riksmålsbevegelsen, og er medlem av Det Norske Akademi for Språk og Litteratur.


== Biografi ==
Hegge ble født i Trondheim. Hans foreldre var lærerne Ola og Mary Hegge. De møttes på lærerskolen, arbeidet først på Skatval og flyttet til Inderøy i 1941.
Han har examen artium fra Steinkjer offentlige landsgymnas i 1959. Hegge er cand. mag. fra Universitetet i Oslo med fagene russisk og engelsk mellomfag og statsvitenskap grunnfag. Han gjennomførte Forsvarets russiskkurs. Til tross for at han har stor interesse for det norske språk, har han ingen universitetsutdannelse i det.
I 1959 begynte han sin aviskarriere som journalist i Trønder-Avisa. Senere ble han journalistlærling i NTB. Fra 1962 og deretter i 43 år arbeidet han i Aftenposten.
Han traff sin danske kone Birgit Wedege i 1961. I 1963 giftet de seg i London og sammen har de fått tre barn.


== Aftenposten ==
Han begynte å jobbe i Aftenposten i 1962. I avisen virket han blant annet som reporter (særlig fra rettssaker), kommentator, redaktør, bokanmelder og spaltist. Som utenrikskorrespondent hadde han to opphold i Washington D.C., ett i London og ett i Moskva. Han ble kastet ut av Sovjetunionen i 1971. I 1984 ble han også redaktør for fredagsbilaget A-magasinet. 25. april 2005 pensjonerte Hegge seg, men skrev sin daglige språkspalte i avisens morgenutgave til 2018 – det ble 5114 språkspalter i løpet av 14 år. Han er også fast spaltist i den nynorske ukeavisen Dag og Tid.


== Bibliografi ==
Hegge har skrevet bøker om sovjetisk og amerikansk politikk, biografier om Fridtjof Nansen, Otto Sverdrup og kong Harald og om unionsoppløsningen i 1905. Han skrev boken Og så må du ikke stille spørsmål om sin kones møte med det norske medisinske miljøet da han ba om at hun ble behandlet for hypothyreose (for lavt stoffskifte). Han mener at de aller fleste legene er altfor tilbakeholdne med å behandle symptomer på denne sykdommen når den ikke gir laboratorieanalysesvar utenfor normalverdiene.
Han har ellers gitt ut flere bøker om språk: Heng ham ikke vent til jeg kommer: en morsom bok om norsk språk og tegnsetting (2004) og Perler for svin og 555 andre norske idiomer (2015) og har medvirket til flere andre.


== Utmerkelser ==
Narvesenprisen (1968)
Gullpennen (1993)
Den store journalistprisen (2018)Per Egil Hegge ble i oktober 2003 utnevnt til ridder av 1. klasse av St. Olavs Orden.


== Fullstendig bibliografi ==
Mellommann i Moskva, 1971
Nyheter fra Moskva medforfattere: Jahn Otto Johansen og Sture Stiernlöf, 1972
Den siste hemmelighet: tvangshjemsendelsen til Sovjet-Unionen 1944-1947. medforfatter: Nicholas Bethell, 1975
USA – høyre om?, 1981
Mord: et politisk våpen, 1983
USAs utenrikspolitikk: makt og moral, 1984
Øst-Europa under Gorbatsjov: reportasjeserie i tekst og bilder, medforfatter: Terje Stemland, 1987
Otto Sverdrup: aldri rådløs, medforfatter: Asbjørn F. Aastrøm, 1996
År 2000 – et magisk øyeblikk?, 2000
Og så må du ikke stille spørsmål, 2000
Fridtjof Nansen: bare én vilje, medforfatter: Turid Løvskar, 2002
Tro oss på vårt ord – sant og usant i krig og fred, 2004
Heng ham ikke vent til jeg kommer: en morsom bok om norsk språk og tegnsetting, 2004
Det var i 1905, medforfatter: Leif Arne Ulland, 2004
Norge komplett 150: fra betalingsmiddel til kunsthåndverk, medforfatter: Ivar Sundsbø, 2004 (om norske frimerker)
Ridende rytter til hest: finurligheter og annen språklig moro i aviser og presse – og litt ellers, 2005
Quizleis: 1001 spørsmål og svar om språk, medforfattere: Sylfest Lomheim og Helene Uri, 2005, ISBN 82-521-6631-8 (h.)
Harald V, en autorisert biografi om Kong Harald V, 2006, ISBN 978-82-04-12392-3 (ib.),ISBN 82-04-12392-2 (ib.)
God vakt skal være, en bok om HMKG 150-årsjubileum, 2008, ISBN 978-82-516-2237-0 (ib.)
Fridtjof Nansen, 2011, ISBN 9788202361969
De suverene, et oppgjør med eksperttyranniet, 2012, ISBN 8280712690, ISBN 978-82-807-1269-1 (ib.)
Mellom plikt og lyst : Norske statsministre 1873–2010, 2011, medforfattere Gudleiv Forr og Olav Njølstad, ISBN 9788280712455
En reise gjennom Baltikum, 2012, ISBN 9788251656221
Rolv Wesenlund ...og takk for det!, 2014, ISBN 9788282056403
Perler for svin og 555 andre norske idiomer, 2015, ISBN 9788248916505
Russland 1917. 2017 ISBN 9788241915734


== Referanser ==


== Portrettintervjuer ==
Johansson, Jens M. (2012-05-12), «Forulempingens mester», Dagens Næringsliv 123 (110):  64–66 


== Eksterne lenker ==
(en) Per Egil Hegge – kategori av bilder, video eller lyd på Commons 
(en) Per Egil Hegge på Internet Movie Database 
(no) Portrettintervju i Dagbladet